बढ़ती उम्र में डिमेंशिया की समस्या भी हो सकती है। यह बीमारी आमतौर पर 65 साल के बाद होती है। इसमें मरीज की मेमरी खत्म हो जाती है, जिसका असर उसके रोजाना के काम पर पड़ता है। मसलन पीड़ित भूल जाता है कि कौन-सा महीना चल रहा है, वह किस शहर में रह रहा है, उसने खाना खाया है या नहीं आदि। अल्टशाइमर्स भी डिमेंशिया का ही एक रूप है। इसमें मेमरी लॉस के साथ-साथ मरीज का ओरिएंटेशन गड़बड़ा जाता है, मसलन वह भूल जाता है कि घर में बाथरूम किधर है या फिर मार्केट में कौन-सी शॉप कहां है या कई बार तो वह अपने घर का रास्ता ही भूल जाता है। डिमेंशिया या अल्टशाइमर्स में मरीज को गुस्सा बहुत आता है। वह चिड़चिड़ा हो जाता है। ऐसा कोई भी लक्षण नजर आने पर पापा को किसी अच्छे न्यूरोलॉजिस्ट को दिखाएं। डॉक्टर जरूरी लगने पर विटामिन बी12, अमोनिया, थायरॉइड (हर टेस्ट की कीमत करीब 600-800 रुपए), सिर का CT स्कैन (कीमत करीब 2000 रुपए) आदि करा सकता है। रिपोर्ट के आधार पर फिर वह दवाएं देता है, जिन्हें वक्त पर खिलाना बहुत जरूरी है। ऐसे में आपको और आपकी फैमिली को उनका ज्यादा खयाल रखना होगा।